《丁香结 双柏堂偶述，用周美成韵》
清代·周之琦

屋角烟疏，井阑人寂，纤影月娥低陨。叹流光轻迅。

玩素景、路指苔阶蓊润。倦怀曾见否，新寒试、袖薄更忍。

天涯凝想，粉泪定逐炉香飘尽。

秋引。正暗叶吟商，梦觉南云雁阵。钿尺闲抛，纹衾静倚，一灯初晕。

凭寄归羽停息，送喜笺盈寸。联萸屏清咏，犹及霜红未损。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。